चम्बे दे अजैबघरै च टांकरी लिपि च लखोए दे डोगरी-प्हाड़ी भाशा दे लगभग 50 डाकुमेंट (पत्र, करारनामे, सन्धिपत्र इत्यादि) सुरक्षित न। इन्दे चा इतिहास दी द्रिष्टि कन्ने किज बड़ियां महत्वपूर्ण लिखतां न। सन् 1648 ई. दी, फारसी भाशा दी इक सनद (करारनामा) ऐ जड़ा चम्बे दे राजा पृथ्वीसिंह (1641-1664 ई.) ते बसोहली दे राजा संग्रामपाल दे मझाटै दौनें राजें दी सीमा (boundri) दे झगड़े दा नपटारा करने बारे च ऐ। चम्बा म्यूज़ियम दे सूचीपत्र (Catalogue) च इस सनद दा नम्बर ऐ c—1 डॉ.फोगेल (vogel) ने इस सनदै बारै लिखेआ ऐ जे :